
Ақыл, қайрат, жүректі бірдей ұстау
 
[image: Ибраева Ақмарал, т.ғ.д.]Тоқтаулылық, талапты шыдамдылыққа жетелейтінін хакім Абай баяғыда меңзеп кеткен. Елбасының манифесі «берекелі болса ел, жағасы жайлау ол бір көл» екенін жаңаша қырынан ұқтырып, заманы бөлек болса да, екі тұлғаны рухани тұтастырып, үндестіріп тұрғаны – адамзаттың болашағы. 
Абайды поэзияда қазақтың жазба әдебиетінің негізін салушы бас ақын ретінде танысақ, қоғамдық-азаттық ой-пікірлерінің бүгінгі дәуірмен керемет үндесіп жатқанына таң қалмау мүмкін емес. «Абайдың ұлылығы өз халқының мұқтажы мен болашағын әрі дұрыс, әрі көрегендікпен ұға білуінде жатыр» (К.Симонов). Оның «поэзиясы түнек өмірге қарсы көтерілген алдаспан болса» (М.Борис) қазір де құндылығын, маңызын жойған жоқ. Елбасымыздың «Абай әрқашан біздің ұлттық ұранымыз болуы тиіс», деген пайымынан «Адамды сүй, Алланың хикметін сез, Не қызық бар өмірде одан басқа», деген көптеген пәлсапалық ойлар қалдырған талантты сөз зергерін жанына жақын тұтатынын, әркез оған жүгініп отыратынын байқау қиын емес.
Біз гуманист шайырдың өмір жайлы толғаныстарына бойлаған сайын бүгінгі жаһандану дәуірінің болжап болмайтын шым-шытырық, қым-қуыт оқиғаларға, орасан қауіп-қатерлерге толы тыныс-тіршілігі қыл үстінде тұрғанын аңдап, секем алғандаймыз. «Ақыл таппақ, мал таппақ, адал жүрмек» тіршілік иесі қайраңда қалған балықтай қанша аласұрғанымен, жанталасқанымен адамзат дамуының жаңа сатысы өзімен бірге жаһандық проблемаларды қоса ала келді. Халықаралық жағдайдың ушығып кеткені соншалық, өзара сенім қағидаттарының орнына санада «милитаризм», «халықаралық терроризм» сияқты қаһарлы сөздер орнықты. Күнделікті өмірімізде қолданылатын тіркестерге айналды. Етіміз үйреніп, күнделікті қалыпқа ене бастады. «Ақыл, қайрат, жүрек бірдей ұсталса», білектінің бірді, білімдінің мыңды жығатынын әлем құлақ түрген саммиттің мінберінен Нұрсұлтан Әбішұлы айқара жайып салып, замананың жүрек қағысын тамыршыдай тап басты. Шынында да, алпауыт елдер арасындағы қарама-қайшылықтар бұрын-соңды болмаған бітіспес жанжалдарға ұласып кетіп, оның ақыры жаппай қырып-жоятын қаруларды қолдануға жалғасып жатса, жер-дүние аударылып түсті дей бер. Жан шошырлық факт, бірақ ақиқаты осы! Президентіміз «Әлем. ХХІ ғасыр» манифесін жариялап, адамзатты қанды қырғыннан сақтап, ядролық соғыстардың алдын алуға бағытталған «ХХІ ғасыр. Соғыссыз әлем» бағдарламасын ұсынғанда бір жағынан қуандық, бір жағынан толқыдық. Қуанғанымыз, Қазақстан бейбітқатар өмір сүру ұстанымына адалдығын тағы бір мәрте дәлелдеп, беделі асқақтады. Толқығанымыз, жетекші мемлекеттердің серкелері қалай қабылдар екен деген дүдәмал ой. Онымыз бекершілік екен. «Адасқанның алды – жөн, арты – соқпақ, Оларға жөн адалдың сөзін ұқпақ», деп Абай хакім айтпақшы, 2010 жылдан бері екі жыл сайын өткізіліп келе жатқан саммиттің тұрақты қатысушыларының жаһандық қауіпсіздіктің бірден-бір жолы ортақ мәселелерде күш біріктіру, түйткілді проблемаларды қару қолданбай-ақ өзара түсіністікте шешу ауадай қажет екенін анық ұғынғаны көкейге үлкен сенім ұялатады. Мұның өзі әр ел басшысынан нақты іс-қимылдарды талап етері анық. Олар Елбасымыздың ұлттық соғыстар мен жанжалдардың вирусын жою жөніндегі үйлесімді және жауапты іс-әрекеттерге негізделген үш басты қағидатын басшылыққа алса, бейбітшілік пен қауіпсіздікке тең жауапкершілік, өзара құрмет және ішкі іске араласпау, бейбіт үнқатысулар мен сындарлы келісімдер салтанат құрары сөзсіз. Ләйім, осылай болғай!
Сөз соңында оқырмандарға түсінікті болу үшін сұхбатымыздың тақырыбына алынған өлең тіркесін толығымен келтіре кетейін:
«Әуелде бір суық мұз – ақыл  зерек,
Жылытқан тұла бойды ыстық жүрек.
Тоқтаулылық, талапты шыдамдылық,
Бұл – қайраттан шығады, білсең керек.
Ұғар құлақ, құйып алар зерде болса, тәлімі мол ғибрат. Тіпті, әр маңдайшаға жазып қойса, артықтық етпейді. Әманда, Президентіміз секілді бас ақынымызды өмірдің тылсым сырларын әр қырынан ұғындыратын жырларын жанымызға жақын тұтайық!

 // Егемен Қазақстан. - 2016. - 12 сәуір


image1.jpeg




